**Lietuvos Respublikos socialinės apsaugos ir darbo ministerija**

|  |
| --- |
| **SUBSIDIJOS DARBO VIETAI STEIGTI FIKSUOTOJO ĮKAINIO NUSTATYMO TYRIMO ATASKAITA** |
| 2017 m. liepos 5 d. |

1. **ĮVADAS**

Subsidijos darbo vietai steigti fiksuotojo įkainio nustatymo tyrimo metu siekiama nustatyti fiksuotąjį įkainį, kuris būtų naudojamas įgyvendinant projektus, kuriuos planuojama finansuoti pagal 2014–2020 m. Europos Sąjungos fondų investicijų veiksmų programos, patvirtintos Europos Komisijos 2014 m. rugsėjo 8 d. sprendimu Nr. C(2014)6397, 7 prioriteto „Kokybiško užimtumo ir dalyvavimo darbo rinkoje skatinimas“ 7.4.1 konkretaus uždavinio „Sumažinti nedirbančio, nesimokančio ir mokymuose nedalyvaujančio 15-29 m. amžiaus jaunimo skaičių“ priemonę Nr. 07.4.1-ESFA-V-404 „Jaunimo užimtumo didinimas“.

Šis fiksuotasis įkainis nustatomas siekiant supaprastinti iš 2014–2020 m. Europos Sąjungos fondų investicijų veiksmų programos Europos socialinio fondo lėšų bendrai finansuojamų projektų, susijusių su savarankiško užimtumo rėmimo priemone – paramos darbo vietų steigimui sau, administravimą. Taikant šį fiksuotąjį įkainį pareiškėjams bus lengviau planuoti projekto išlaidas rengiant paraiškas, o projektų vykdytojams paprasčiau atsiskaityti už projekto lėšų panaudojimą.

Tyrime naudojamos sąvokos:

**Savarankiško užimtumo rėmimas –** tai užimtumo rėmimo priemonė skirta paremti darbo vietų steigimą sau, kai asmenys darbo vietas sau pirmą kartą steigia Lietuvos Respublikos smulkiojo ir vidutinio verslo plėtros įstatyme apibrėžtose labai mažose įmonėse.

**Subsidija darbo vietai steigti** – įgyvendinant savarankiško užimtumo rėmimo priemonę, mokama subsidija su steigiamos darbo vietos darbo funkcijų vykdymu susijusioms darbo priemonėms ar techninės pagalbos priemonėms neįgaliesiems įsigyti, montuoti, pritaikyti ir nuosavybės teise valdomoms patalpoms, reikalingoms darbo vietai įrengti, remontuoti ar pritaikyti, kai planuojamos išlaidos patalpoms remontuoti ar pritaikyti neviršija 50 procentų visos subsidijos steigiamai darbo vietai dydžio.

**Projekto dalyvis** – bedarbis asmuo iki 29 metų, kuris dalyvauja projektų, susijusių su savarankiško užimtumo rėmimo priemone – paramos darbo vietų steigimui sau, veiklose bei naudojasi savarankiško užimtumo rėmimo priemone.

Tyrimas atliekamas šiais etapais:

1. Atlikta teisės aktų, reglamentuojančių darbo ieškančių asmenų užimtumo rėmimą, analizė;
2. Surinkti ir išanalizuoti su tyrimo objektu susiję istoriniai duomenys;
3. Naudojant statistinę analizę nustatytas Subsidijos darbo vietai steigtifiksuotojo įkainio dydis. Statistinė duomenų analizė atlikta naudojant *IBM SPSS statistics* programą;
4. Aprašytas tyrimu nustatyto fiksuotojo įkainio taikymas.

Tyrimą atliko viešoji įstaiga Europos socialinio fondo agentūra.

**II. TYRIMO METODIKA**

**II.1. Tyrimo prielaidos ir duomenų šaltiniai**

Šiuo metu galioja Lietuvos Respublikos užimtumo rėmimo įstatymas, tačiau 2016 m. birželio 21 d. buvo priimtas naujas Lietuvos Respublikos užimtumo įstatymas (toliau – Užimtumo įstatymas), kuris įsigalioja nuo 2017 m. liepos 1 d. Kadangi abiejų įstatymų nuostatos aktualios šiuo tyrimu nustatytam fiksuotajam įkainiui iš esmės nesikeičia, todėl toliau tyrime buvo nagrinėjamos naujo Užimtumo įstatymo nuostatos. Taip pat nepriklausomai nuo to, kad keičiasi įstatymai, tyrimu nustatomas fiksuotasis įkainis taikomas galiojant abiem įstatymams, nebent būtų pakeistos šiai priemonei aktualios Užimtumo įstatymo nuostatos iki jo įsigaliojimo.

Remiantis Užimtumo įstatymo 47 straipsnio nuostatomis nuo 2017 m. liepos 1 d. bus remiamas savarankiškas užimtumas, organizuojamas 47 straipsnio 3 dalyje nurodytiems asmenims, siekiant paremti darbo vietų steigimą sau, kai asmenys darbo vietas sau pirmą kartą steigia Lietuvos Respublikos smulkiojo ir vidutinio verslo plėtros įstatyme apibrėžtose labai mažose įmonėse.

Atsižvelgiant į tai, kad šis fiksuotasis įkainis bus naudojamas projektų veiklose, kurios skirtos tik Užimtumo įstatymo 25 straipsnio 8 dalyje numatytiems asmenims (bedarbiams iki 29 metų), buvo analizuojami Lietuvos darbo biržos prie Lietuvos Respublikos socialinės apsaugos ir darbo ministerijos (toliau – LDB) pateikti istoriniai duomenys apie įsteigusį sau darbo vietas ir subsidijas gavusį jaunimą iki 29 metų – duomenys apima 413 suteiktų subsidijų, pagal nuo 2014 m. gruodžio mėn. iki 2017 m. gegužės mėn. pateiktas paraiškas subsidijai darbo vietai steigti gauti, kurios remiantis įstatymais buvo finansuotos iš Lietuvos Respublikos biudžeto lėšų.

Subsidija darbo vietai steigti išmokama fiziniam asmeniui pagal pateiktą paraišką subsidijai gauti ir pasirašytą sutartį dėl darbo vietos steigimo. Tokia išmoka nėra laikoma PVM objektu, todėl nustatant Subsidijos darbo vietai steigti fiksuotąjį įkainį buvo įskaičiuojamos visos tinkamos finansuoti išlaidos, įskaitant PVM.

Analizuojant patirtas išlaidas, į tyrimą buvo įtrauktos tik tos išlaidos, kurios nagrinėjamu laikotarpiu vadovaujantis teisės aktų nuostatomis LDB buvo pripažintos tinkamomis kompensuoti. Istoriniai duomenys buvo naudojami apskaičiuoti vidutines subsidijos darbo vietai steigti išlaidas. Detali subsidijų darbo vietoms steigti išlaidų informacija pateikta 1 priede.

Atliekant šį tyrimą ir skaičiuojant Subsidijos darbo vietai steigti fiksuotąjį įkainį, buvo išanalizuoti šie teisės aktai:

1. [Lietuvos Respublikos užimtumo rėmimo įstatymas](https://www.e-tar.lt/portal/lt/legalAct/TAR.4C18D17F9BA5/glZUhJvzCK) (2006 m. birželio 15 d. Nr. X-694).
2. [Lietuvos Respublikos užimtumo įstatymas](https://www.e-tar.lt/portal/legalAct.html?documentId=422c8b5042b811e6a8ae9e1795984391) (2016 m. birželio 21 d. Nr. XII-2470).
3. Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymas Nr. A1-499 „[Dėl aktyvios darbo rinkos politikos priemonių įgyvendinimo sąlygų ir tvarkos aprašo patvirtinimo](https://www.e-tar.lt/portal/lt/legalAct/TAR.0FD379FA7FA7/FoZgILoZFg)“ (toliau – Aktyvios darbo rinkos politikos priemonių įgyvendinimo ir tvarkos aprašas).
4. Lietuvos Respublikos Vyriausybės 2016 m. birželio 22 d. nutarimas Nr. 644 „[Dėl minimaliojo darbo užmokesčio](https://www.e-tar.lt/portal/lt/legalAct/172d7630394911e69101aaab2992cbcd)“.
5. Lietuvos Respublikos Vyriausybės 2015 m. gruodžio 2 d. nutarimas Nr. 1240 „[Dėl minimaliojo darbo užmokesčio](https://www.e-tar.lt/portal/lt/legalAct/44c9d1009a7b11e58fd1fc0b9bba68a7/BsKOeEBvZL)“.
6. Lietuvos Respublikos Vyriausybės 2015 m. birželio 17 d. nutarimas Nr. 615 „[Dėl minimaliojo darbo užmokesčio](https://www.e-tar.lt/portal/lt/legalAct/0458f2e0166e11e58569be21ff080a8c)“.
7. Lietuvos Respublikos Vyriausybės 2014 m. rugsėjo 24 d. nutarimas Nr. 972 „[Dėl minimaliojo darbo užmokesčio](https://www.e-tar.lt/portal/lt/legalAct/ff85023044af11e483c6e89f9dba57fd)“.
8. Lietuvos Respublikos Vyriausybės 2012 m. gruodžio 19 d. nutarimas Nr. 1543 „[Dėl minimaliojo darbo užmokesčio didinimo](https://www.e-tar.lt/portal/lt/legalAct/TAR.C9E3CDAA49A3)“.
9. Lietuvos Respublikos Vyriausybės 2012 m. birželio 20 d. nutarimas Nr. 718 „[Dėl minimaliojo darbo užmokesčio didinimo](https://www.e-tar.lt/portal/lt/legalAct/TAR.EA71A4C56AA9)“.
10. Lietuvos Respublikos Vyriausybės 2007 m. gruodžio 17 d. nutarimas Nr. 1368 „[Dėl minimaliojo darbo užmokesčio didinimo](https://www.e-tar.lt/portal/lt/legalAct/TAR.815E1DB734B5)“.
11. Lietuvos Respublikos Vyriausybės 2014 m. rugsėjo 10 d. nutarimas Nr. 924 „[Dėl bazinės socialinės išmokos dydžio patvirtinimo](https://www.e-tar.lt/portal/lt/legalAct/f7bdfb303cce11e498a79e861091cd92)“.
12. Lietuvos Respublikos Vyriausybės 2008 m. gruodžio 30 d. nutarimas Nr. 1366 „[Dėl bazinės socialinės išmokos dydžio patvirtinimo](https://www.e-tar.lt/portal/lt/legalAct/TAR.4A6949BB4E41)“.
13. [2014–2020 m. rekomendacijos dėl projektų išlaidų atitikties Europos Sąjungos struktūrinių fondų reikalavimams](http://www.esinvesticijos.lt/lt/dokumentai/2014-2020-m-rekomendacijos-del-projektu-islaidu-atitikties-europos-sajungos-strukturiniu-fondu-reikalavimams) (aktuali redakcija nuo 2016 m. gegužės 9 d.) (toliau – Rekomendacijos dėl išlaidų atitikties).

**II.2. Tyrimo metodika**

Vadovaujantis Užimtumo įstatymo 44 straipsnio 3 dalimi, paramos darbo vietoms steigti dydis vienai darbo vietai negali viršyti 40 Lietuvos Respublikos Vyriausybės patvirtintos minimaliosios mėnesinės algos (toliau – MMA) dydžių sumos. Šis dydis taikomas tais atvejais, kai numatoma įsteigti darbo vietas ir įdarbinti Užimtumo įstatymo 47 straipsnyje nurodytus asmenis, nustatant jiems Lietuvos Respublikos darbo kodekse numatytą savaitės darbo laiko trukmę. Numatant įsteigti darbo vietas ir įdarbinti Užimtumo įstatymo 47 straipsnyje nurodytus asmenis nustatant jiems ne visą darbo dieną arba ne visą darbo savaitę, kaip tai nurodyta Lietuvos Respublikos darbo kodekse, paramos dydis mažinamas proporcingai, atsižvelgiant į numatomą dirbti darbo laiką (valandas).

Iš 413 nagrinėjamų subsidijų tik 6 subsidijos buvo skirtos asmenims, kuriems buvo nustatyta ne visa darbo diena (darbo savaitė), likusios subsidijos buvo skirtos asmenims įdarbintiems pilną darbo dieną (darbo savaitę), kaip tai nurodyta Lietuvos Respublikos darbo kodekse. Todėl buvo nuspręsta toliau analizuojant duomenis ir skaičiuojant vidutines reikšmes naudoti subsidijų dydžius, kurie nustatyti esant visai darbo dienai (darbo savaitei). Siekiant suvienodinti duomenis ir nagrinėti visus 413 subsidijų atvejus, 6 subsidijų, kurios buvos skirtos ne pilnai darbo dienai, dydžiai buvo perskaičiuoti proporcingai prilyginant darbo laiką pilnai darbo dienai. Toliau tyrime buvo naudojami visi 413 išmokėtų subsidijų dydžiai įskaitant ir perskaičiuotas reikšmes.

Remiantis Užimtumo įstatymo 44 straipsnio 2 dalimi, subsidija mokama su steigiamos darbo vietos darbo funkcijų vykdymu susijusioms darbo priemonėms ar techninės pagalbos priemonėms neįgaliesiems įsigyti, montuoti, pritaikyti ir nuosavybės teise valdomoms patalpoms, reikalingoms darbo vietai įrengti, remontuoti ar pritaikyti, kai planuojamos išlaidos patalpoms remontuoti ar pritaikyti neviršija 50 procentų visos subsidijos steigiamai darbo vietai dydžio.

Istorinių duomenų analizė parodė, kad didžioji dalis subsidijų išlaidų buvo skirtos su steigiamos darbo vietos darbo funkcijų vykdymu susijusioms darbo priemonėms ar techninės pagalbos priemonėms neįgaliesiems įsigyti, montuoti, pritaikyti, 4 iš nagrinėjamų 413 subsidijų išlaidos buvo skirtos ir patalpų remontui (šios išlaidos neviršijo 50 procentų visos subsidijos steigiamai darbo vietai dydžio), o 1 subsidijos dalis išlaidų (2 300 Eur) buvo skirta mokymo išlaidoms. Pagal naują Užimtumo įstatymą, kuris įsigalios nuo 2017 m. liepos 1 d., išlaidos mokymui, kai steigiamai darbo vietai reikia profesinės kvalifikacijos ar kompetencijos, nėra tinkamos finansuoti, todėl mokymo išlaidos (2 300 Eur) nebuvo įtrauktos į tolimesnę duomenų analizę. Visos likusios Užimtumo įstatymo 44 straipsnio 2 dalyje įvardintos išlaidos yra tinkamos nepriklausomai nuo veiklos, kuriai atlikti steigiama darbo vieta, todėl toliau tyrime buvo nagrinėjamos visos tinkamos subsidijų išlaidos.

Subsidijų darbo vietai steigti išlaidos buvo analizuojamos siekiant nustatyti, ar konkrečios subsidijos dydis priklauso nuo savivaldybės, kurioje buvo įsteigta darbo vieta, bei nuo veiklos, kuriai atlikti buvo įsteigta darbo vieta. Koreliacinė duomenų analizė neparodė ryšio tarp subsidijos dydžio ir savivaldybės bei veiklos: subsidijos dydžio ir savivaldybės, kurioje buvo įsteigta darbo vieta, koreliacijos koeficientas – 0,104, o subsidijos dydžio ir veiklos, kuriai atlikti buvo įsteigta darbo vieta koreliacijos koeficientas – -0,107 (žr. 2 priedo 1 lentelę). Taip pat analizuojant duomenis atskirai savivaldybėse buvo susidurta su duomenų trūkumu: duomenys apie išmokėtas subsidijas buvo gauti iš 53 savivaldybių, tik iš Vilniaus miesto savivaldybės duomenys apie 43 subsidijas, 42 savivaldybėse subsidijų kiekis neviršijo 10, o 9 – buvo daugiau nei 10, tačiau neviršijo 20. Toks duomenų kiekis nėra pakankamas siekiant apskaičiuoti patikimas vidutines reikšmes kiekvienoje savivaldybėje atskirai. Tendencijų, kad labiau kaimiškose vietovėse subsidijų dydžiai būtų mažesni nei didžiuosiuose miestuose taip pat nebuvo pastebėta. Analizės metu nebuvo rasta patikimų kriterijų, pagal kuriuos būtų galima sugrupuoti duomenis. Su duomenų trūkumo problema buvo susidurta ir bandant išskaidyti reikšmes pagal veiklas, kurioms atlikti buvo įsteigta darbo vieta – kadangi veiklų tipai labai skirtingi ir dažnu atveju konkrečiai veiklai yra tik keletas subsidijų dydžių (žr. 1 priedą).

Atsižvelgiant į analizės rezultatus, buvo nuspręsta neišskirti subsidijos dydžių pagal savivaldybę ir veiklą, skaičiuoti vieną Subsidijos darbo vietai steigti fiksuotąjį įkainį.

Siekiant įvertinti, ar subsidijų darbo vietai steigti išlaidos priklauso nuo Užimtumo įstatyme nustatytos maksimalios subsidijos sumos (40 MMA), buvo apskaičiuotas subsidijos dydžio ir maksimalaus subsidijos dydžio, galiojusio konkrečiu atveju, koreliacijos koeficientas. Gauta reikšmė (0,383) rodo tik labai nežymų ryšį tarp subsidijos dydžio ir maksimalaus subsidijos dydžio (žr. 2 priedo 2 lentelę), todėl buvo nuspręsta atliekant tolimesnę duomenų analizę ir skaičiuojant vidutinę subsidijos darbo vietai steigti reikšmę neatsižvelgti į maksimalų subsidijos dydį.

Remiantis istoriniais duomenimis buvo apskaičiuoti šie subsidijų darbo vietai steigti statistiniai dydžiai: aritmetinis vidurkis – 12 453,52 Eur, mediana – 12 916,30 Eur, standartinis nuokrypis - 1 928,20 Eur (žr. 2 priedo 1 pav.). Toliau analizuojant duomenis tyrimo metu buvo nagrinėjamos išskirtys. Tikrosiomis išskirtimis laikomos reikšmės nuo vidurkio nutolusios daugiau nei per 3 standartinius nuokrypius, o ekstremumai - nuo vidurkio nutolusios daugiau nei per 5 standartinius nuokrypius. Išskirčių analizės metu buvo nustatytos 7 tikrosios išskirtys, iš kurių 1 atvejis nustatytas ir kaip ekstremumas (žr. 2 priedo 2 pav. ir 3 lentelę). Visos 7 tikrosios išskirtys buvo pašalintos iš tolimesnio tyrimo ir vidutinės reikšmės apskaičiuotos iš likusių 406 subsidijų. Atitinkamai gauti tokie rezultatai: aritmetinis vidurkis lygus 12 590,40 Eur, o mediana lygi **12 949,72 Eur** (žr. 2 priedo 3 pav.). Kadangi apskaičiuotas aritmetinis vidurkis šiuo konkrečiu atveju nėra patikimas dydis, nes standartinis nuokrypis yra santykinai didelis palyginus su apskaičiuotu aritmetiniu vidurkiu[[1]](#footnote-1) (standartinis nuokrypis – 1 623,11 Eur), buvo nuspręsta nustatant vidutines subsidijos darbo vietai steigti išlaidas naudoti medianą, kadangi šis dydis yra patikimesnis ir mažiau jautrus kraštutinėms reikšmėms nei aritmetinis vidurkis (žr. 2 priedo 3 pav.).

**III. TYRIMO REZULTATAI**

Remiantis tyrimo ataskaitos II dalyje pateikta metodika bei skaičiavimais, nustatytas Subsidijos darbo vietai steigti fiksuotasis įkainis – **12 949,72 Eur**. Šis dydis neviršija Užimtumo įstatyme nustatytos maksimalios subsidijos sumos dydžio – 40 MMA (15 200 Eur).

Šiuo fiksuotuoju įkainiu nustatoma subsidija darbo vietai steigti eurais, tenkanti vienam projekto dalyviui. Šis fiksuotasis įkainis taikomas tuomet, kai į naujai įsteigtą darbo vietą įdarbinamam projekto dalyviui nustatoma visa darbo diena arba visa darbo savaitė, kaip tai nurodyta Lietuvos Respublikos darbo kodekse. Jeigu projekto dalyviui nustatoma ne visa darbo diena arba ne visa darbo savaitė, kaip tai nurodyta Lietuvos Respublikos darbo kodekse, tuomet Subsidijos darbo vietai steigti fiksuotasis įkainis mažinamas proporcingai, atsižvelgiant į numatomą dirbti darbo laiką (valandas) (Užimtumo įstatymo 44 straipsnio 3 dalies nuostatos).

**IV. NUSTATYTŲ FIKSUOTŲJŲ DYDŽIŲ TAIKYMAS**

Projekte konkrečiam projekto dalyviui taikomas Subsidijos darbo vietai steigti fiksuotasis įkainis, atsižvelgiant į nustatomą darbo dienos trukmę, kaip tai nurodyta tyrimo ataskaitos III dalyje. Nustatyti vertinimo metu fiksuotieji įkainiai turi būti įrašyti Projekto sutartyje. Projekto sutartyje įrašyti fiksuotieji įkainiai keičiami ir taikomi nuo tos dienos, kai tyrimo ataskaita išdėstoma nauja redakcija.

Pareiškėjai paraiškos arba projekto vykdytojas papildomo finansavimo prašymo rengimo metu suplanuoja, kiek projekto dalyvių numatoma įtraukti į veiklą susijusią su naujų darbo vietų steigimu bei koks darbo laikas (darbo dienos trukmė, darbo savaitės trukmė) numatomas kiekvienam projekto dalyviui, atitinkamai, esant poreikiui, proporcingai perskaičiuojamas Subsidijos darbo vietai steigti fiksuotasis įkainis[[2]](#footnote-2).

Projekto įgyvendinimo metu teikiant mokėjimo prašymus projekto vykdytojui dalyvio išlaidos, susijusias su darbo vietos steigimu, kompensuojamos taikant tyrimo ataskaitos III dalyje nustatytą fiksuotąjį įkainį. Kai projekto dalyviui nustatoma visa darbo diena arba visa darbo savaitė, kaip tai nurodyta Lietuvos Respublikos darbo kodekse, tai taikomas tyrimo ataskaitos III dalyje nustatytas fiksuotasis įkainis. Jeigu projekto dalyviui nustatoma ne visa darbo diena arba ne visa darbo savaitė, kaip tai nurodyta Lietuvos Respublikos darbo kodekse, tuomet tyrimo ataskaitos III dalyje fiksuotasis įkainis mažinamas proporcingai, atsižvelgiant į numatomą dirbti darbo laiką (valandas).

Subsidijoms darbo vietai steigti, kurios apmokamos taikant tyrimo ataskaitos III dalyje nustatytą fiksuotąjį įkainį, pagrįsti projekto vykdytojas su mokėjimo prašymu turi pateikti:

1. **Pažymą dėl subsidijų darbo vietai steigti apmokėjimo (3 priedas).**
2. **Projekto dalyvio paraišką savarankiškam užimtumui remti.**
3. Projekto dalyvio užpildytą Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl Smulkiojo ir vidutinio verslo subjekto statuso deklaravimo tvarkos aprašo ir Smulkiojo ir vidutinio verslo subjekto statuso deklaracijos formos patvirtinimo“ patvirtintą nustatytos formos Smulkiojo ir vidutinio verslo subjekto statuso deklaraciją, kurioje remiantis Smulkiojo ir vidutinio verslo plėtros įstatymo 3 straipsniu nurodomas labai mažos įmonės statusas.
4. **Savarankiško užimtumo rėmimo sutartį tarp projekto dalyvio ir LDB.**
5. **Patikrinimo aktus įrodančius, kad darbo vietą įsteigta ir projekto dalyvis įdarbintas (**sau pirmą kartą steigiamos darbo vietos asmeniui iki 29 metų, patikrinimo aktas ir darbo vietos steigimo (pritaikymo) aktas)**.**

Šioje tyrimo ataskaitoje nustatytas Subsidijos darbo vietai steigti fiksuotasis įkainis yra perskaičiuojamas vieną kartą per metus pagal Lietuvos statistikos departamento teikiamą (viešą) informaciją, taikant vartotojų kainų pokytį, apskaičiuotą pagal vartotojų kainų indeksą[[3]](#footnote-3). Fiksuotasis įkainis perskaičiuojamos ne vėliau kaip iki einamųjų metų II ketvirčio pabaigos. Pirmasis fiksuotųjų įkainių perskaičiavimas atliekamas iki 2018 m. II ketvirčio pabaigos (bazinis ketvirtis – 2017 m. I ketvirtis).

Taip pat tyrimas peržiūrimas ir atnaujinamas, jei pasikeičia teisės aktų, reglamentuojančių darbo ieškančių asmenų užimtumo rėmimą, nuostatos, turinčios įtakos subsidijos darbo vietai steigti dydžiui (pvz.: pakeičiama maksimali kompensuojama subsidijos suma, pakeičiamos išlaidos darbo vietai steigti, už kurias mokama subsidija ir t.t.).

Už tyrimo ataskaitos atnaujinimą atsakinga Europos socialinio fondo agentūra.

Tyrimu nustatytas fiksuotasis įkainis gali būti taikomas ir kitų priemonių projektams, įgyvendinamiems pagal 2014–2020 m. Veiksmų programą, jei projekto veiklos skirtos įgyvendinti paramos darbo vietoms steigti priemones pagal Lietuvos Respublikos užimtumo įstatymą ir atitinkamoms išlaidoms padengti (subsidijoms darbo vietai steigti). Jei fiksuotieji įkainiai būtų taikomi kitoms priemonėms, kuriose PVM būtų netinkamas finansuoti, tuomet turėtų būti atnaujinama tyrimo ataskaita, nustatant fiksuotuosius įkainius ir be PVM.

Tyrimo ataskaitoje nustatytas Subsidijos darbo vietai steigti fiksuotojo įkainio dydis taikomas nuo tos dienos, kai tyrimo ataskaitai pritaria Lietuvos Respublikos finansų ministerija. Šioje ataskaitoje nustatytas fiksuotojo įkainio dydis keičiamas tyrimo ataskaitą išdėstant nauja redakcija ir įsigalioja nuo tos dienos:

* kai pakeitimams pritaria Lietuvos Respublikos finansų ministerija, jei dydžiai keičiami juos indeksuojant kaipo tai numatyta šioje tyrimo ataskaitos dalyje;
* kai įsigalioja teisės aktai, dėl kurių pasikeitimo keičiama tyrimo ataskaita.

1. Čia ir toliau tyrimo ataskaitoje santykinai didelis standartinis nuokrypis palyginus su aritmetiniu vidurkiu laikomas tuomet, kai standartinio nuokrypio ir aritmetinio vidurkio santykis yra didesnis nei 0,05 (5 proc.). [↑](#footnote-ref-1)
2. Pavyzdžiui, projekte planuojama, kad darbo vietas sau įsteigs 100 projekto dalyvių (90 iš jų bus taikoma nustatoma pilna darbo savaitė, o likusiems 10 – 20 val./sav.). Taigi planuojama šiai veiklai suma lygi: 90 dalyvių \* 12 949,72 Eur + 10 dalyvių \* 12 949,72 Eur \* 0,5 = 1 230 223,40 Eur. [↑](#footnote-ref-2)
3. Skyrius „Vartojimo prekės ir paslaugos“. Lyginama su praėjusių metų atitinkamu laikotarpiu. [↑](#footnote-ref-3)